﻿ Aimon plokkaukset - » Vasemmiston vastaisku
« Kummolliset kiekkokisat | Kanervan johdolla »
Aihe Yleinen, 15.5.2012 12:25, Aimo Massinen
Valtapolitiikan tunnusomaisia sanoja tässä asetelmassa ovat olleet yksityistäminen, ulkoistaminen, palvelujen karsiminen, tuloerojen kasvu ja talouden tehokkuuden vaatimukset vähäosaisimmista välittämättä. Johtajille riittää kuitenkin bonuksia töihin tullessa, töissä ollessa ja töistä pois potkittaessakin.
Nämä ilmiöt toistuvat lähes identtisinä yhtä lailla maailman eri maisssa, Euroopassa, Suomessa ja Turussakin. Tässä rakkaassa kotikaupungissa on viimeksi puollettu päiväkotien yksityistämishankkeita - veronmaksajien investointituellakin vauhdittaen.
Nyt on kuitenkin nähtävissä pieniä merkkejä vasemmiston vastaiskusta. Oikeistolaiseeen meininkiin kyllästyneenä Euroopassa haetaan muutoksen tuulia vasemmalta, mutta toki myös epämääräisiin protestipuolueisiin tukeutuen.
Eniten on herättänyt huomiota Ranskan presidentinvaalitulos. Eliitin presidentiksi leimautunut Nicolas Sarkozy joutui lähtemään, ja tilalle nousi maltillinen sosiaalidemokraatti Francois Hollande. Nähtäväksi jää, mitä muutoksia tämä aiheuttaa EU:ssa. Tuskin kuitenkaan kovin radikaaleja, sillä liikkumavaraa Ranskassa ja koko Euroopassa on varsin vähän.
Mutta Ranskan tulos on joka tapauksessa ehkä tietty signaali poliittisesta käännekohdasta. Vasemmmistolaisiakin vaihtoehtoja on olemassa.
Saksan osavaltiovaaleissa kristillisdemokraatit ovat kärsineet murskatappioita. Viimeksi Nordrhein-Westfalenissa demarit saavuttivat riemuvoiton.
Myös Britannian paikallisvaaleissa työväenpuolue Labour on menestynyt konservatiivien kustannuksella. Vasemmisto voitti vaalit niin ikään taannoin pienessä Slovakiassakin.
Merkki mahdollisesta paluusta valtaan on ehkä myös demarien huikea nousu Ruotsin gallupeissa sen jälkeen kun ay-pomo Stefan Löfven nostettiin puolueen johtoon. Hetkessä on tullut toistakymmentä prosenttiyksikköä kannatusta lisää. Jos vaalit pidettäisiin nyt, vallanvaihto olisi Ruotsissakin todenäköinen, vaikka maan taloudella onkin mennyt varsin hyvin.
Norjassa, Tanskassa ja Islannissa on jo nyt demaripääministeri, joten ei sosiaalidemokraateilla Pohjoismaissa sentään aivan surkeasti mene.
Suomessa sosiaalidemokraatit ovat historiallisessa aallonpohjassa alle 20 prosentin kannatuksellaan, mutta aivan viime aikoina on gallupeissa voinut nähdä vähäisiä merkkejä mahdollisesta noususta. Varsinkin Sdp:n puheenjohtaja, valtiovarainministeri Jutta Urpilainen ja työvoimaministeri Lauri Ihalainen ovat työllään Jyrki Kataisen hallituksessa kohottaneet Sdp:n profiilia. Myös asunto- ja viestintäministeri Krista Kiuru ja ulkoministeri Erkki Tuomioja ovat kunnostautuneet hallituksessa hyvin.
Toukokuun 24.-26. päivinä pidettävä puoluekokous tulee viestimään tarkemmin, millä eväillä Sdp yrittää nousta edes lähelle suuruutensa päiviä, yli 20 prosentin kannatukseen ja takaisin suurimmaksi puolueeksi. Siihen tarvitaan vähän jotain muutakin kuin erovan puoluesihteerin Mikael Jungnerin kesäksi ideoima järjestöaktiivien jäätelötikkukampanja kansalaisille.
Syksyn kuntavaalit, joihin itsekin intouduin ehdokkaana mukaan, ovat sitten konkreettinen mittari jokaiselle puolueelle. Toivottavasti niissä keskitytään luonteensa mukaisesti paikallisiin kysymyksiin eikä maalata piruja seinälle koko Euroopan ja muun maailman ongelmista.
P.S. On vakuutettu, että poliittisia virkanimityksiä ei enää tehdä. Mutta millainen nimitys on varatuomari Kari Häkämiehen (kok) valinta Lounais-Suomen aluehallintoviraston ylijohtajaksi, Rauno Saaren (sd) seuraajaksi?
Tämä mies on entinen sisäministeri ja saman ministeriön kansliapäällikkö, mutta teleurkinnasta ja naishenkilön pahoinpitelystä sakkotuomion saaneenä hän joutui vuonna 2003 eroamaan. Sittemmin Häkämies on toiminut kuntien johtotehtävissä, mutta missään hän ei ole kauan viihtynyt. Hän oli jo aiemmin hetken Kuopion kaupunginjohtajana, sitten myös Kotkan hallintojohtajana, Hämeenkyrön kunnanjohtajana ja viime vuodesta lähtien pienen Pyhtään kunnanjohtajana. Samalla on hän kokeillut siipiään dekkarikirjailijana.
Urasuunta on ollut tavallaan koko ajan alaspäivän, isommasta tehtävästä pienempään, mutta Kataisen hallitus nosti nyt hänet Henna Virkkusen esityksestä jälleen isoksi pomoksi Turkuun. Yksi naisen pahoinpitelijä ehdittiin juuri häätää Turusta pois, mutta saatiinpa toinen tilalle.
Poliittisia virkanimityksiä tietysti tulee ja menee niin, ettei Turun Sanomien pääkirjoitustoimituskaan ole ehtinyt kommentoida tätä viimeisintä nimitystä lainkaan.
11 Vastausta artikkeliin “Vasemmiston vastaisku”
jusu: 16.5.2012 kello 0:02
Ehkä on kuitenkin hyvä ettei SDP ole enemmistöpuolueena kun se on kuitenkin ainut Puolue maassamme,joka on noussut terrorin keinoin vastustamaan Laillista Yhteiskuntajärjestystä.
Vanhojakin on joskua syytä muistaa sekä myös sitä että Jo riitää - Kampanja oli sitten osoitus että oikeinkin ovat toimineet.
Petri Lahesmaa: 16.5.2012 kello 11:35
Francois Hollande, maltillinen sosiaalidemokraatti?
Hollande löisi Aimo sinua patongilla päähän tuosta hyvästä.
Se on Parti Socialiste ja sosialisteina pysyvät!
Mökkiläinen: 17.5.2012 kello 13:29
On ollut suorastaan ihme, että demarit eivät ole tähän mennessä kyenneet lisäämään kannatustaan, kun kaikkea yksityistetään ja johtajat nauttivat suuri bonuksia. Selitys lienee se, että demarit olivat tässä aallossa mukana Lipposen ajoista alkaen, ehkä aikaisemminkin.
Myös rahan kaatamisesta Kreikkaan saisi hyvän vaaliteeman, mutta demarit ovat tässäkin olleet “vastuuta kantamassa” ja kansainvälistä solidaarisuutta osoittamassa kokoomuksen rinnalla.Vakuusvaatimus oli pieni poikkeus linjasta.
tuomas: 18.5.2012 kello 10:01
Koko Eurooppa seuraa nyt oikeiston vastaiskua Espanjassa. Siellä vasemmistolainen talouspolitiikka on vienyt maan katastrofiin. Julkista taloutta paisuttamalla ostettiin poliittista kannatusta ja valtion velka kasvoi 500 mrd:sta 800 mrd:iin ja nyt kaikki talouden tunnusluvut ovat pielessä. Eipä oikein ole vähäosaisten eduksi.
Hyvänä esimerkkinä toisenlaisesta talouspolitiikasta ovat esim. Ruotsi ja Suomi, joiden talous on eurooppalaisittain parhaassa kunnossa. Niissä on ollut porvarihallitus.
Kummaa puhetta: 18.5.2012 kello 10:17
Media ja sen epä-älyllinen hyvä-paha vastakkainasettelu oikeisto / vasemmisto on osasyyllinen siihen, että Suomi työntää nyt miljardeja euroja mustaan aukkoon. Jos Timo Soini tunnustaisi tänään painovoiman, huomenna se jo kolumneissa kiellettäisiin.
Lehtien tilausmaksujen arvonlisävero tuli sopivaan aikaan. Aiemman verovapauden perustelu, lehtien arvo kansansivistäjänä ja uutisten välittäjänä, on sulanut Kreikan lainojen mukana.
teres: 19.5.2012 kello 13:48
jusu, sd-puolue ei noussut terrorin keinoin alkuvuonna 1918, jolloin laillinen yhteiskuntajärjestyskin oli maassa vielä aika hutera käsite. Oikeistohan oli vielä kesällä -17 Kerenskin aikana vastustanut valtalakia, jolla eduskunnasta olisi tullut ylin lakia säätävä elin. Oikeistolle tuli kiire itsenäisyyteen vasta Leninin puuolueen otettua vallan Venäjällä marraskuussa -17.
TEA: 19.5.2012 kello 21:58
Muistatko jusu, kun kokoomuslaiset, keskustalaiset ja rkp:läiset vastusti lailista yhteiskuntajärjestystä (lapuanliike).
TEA: 19.5.2012 kello 22:23
Voitteko moderija kertoa miksi kommentiani ei julkaistu. Eikö tosiasiat läpäise seulaanne, kun päästätte julki törkeitä valheitakin?
Riikonen Matti: 20.5.2012 kello 17:52
Johan annoit jytkyt paukut Aimo!
Ainakin minusta tuntuu, kun luin 3 edeltäjäni kommentit. No totuudenpuhujalle käy useimmiten juuri noin. Happamalta tuntui varmasti kirjoituksesi useimman porvarin mielestä.
Kiitos Aimo kirjoituksesta, oli oikein virkistävää lukea. Terveisiä Vantaalta!
Pertti Perko: 30.5.2012 kello 15:39
Hyvä Petri että toppuuttelit hieman Aimoa.
Jos Hollanden ajatukset europondeista elikä EU-maiden velat niputetaan yhteen ja näin yhteisillä velkakirjoilla velkapotiksi ja kaikkien maiden vastuulle,on autuus, olkoon se sitä vasemmistolaista politiikkaa jota Aimo peräänkuuluttaa.Ja jos ihmiset ympäri Euroopaa haluaa sitten äänestää tätä poitiikkaa, hyvä on. Mutta Suomessa ja Saksasa ei mennä tähän halpaa.Mieluummin toivoisin että eurooppalaiset demaripäättäjät puhuisivat vakavasti työnteon määrän lisäämistä elikä lisää työtunteja,jolloin työura keskustelussa pitää pystyä tekemään kestäviä päätöksiä eikä vain jotain sinne päin.
Hellu: 16.6.2012 kello 15:54
Kiitos kirjoituksesta! On hyvää lukea näitä kirjoituksia